รัฐบาลไทย-ข่าวทำเนียบรัฐบาล-กรมการขนส่งทางบก เชิญชวนเจ้าของรถประหยัดพลังงานสู้วิกฤตน้ำมันแพง แนะนำวิธีขับขี่ให้ประหยัดน้ำมัน ลดภาระค่าใช้จ่าย ยืดอายุการใช้งานรถยนต์ ลดมลพิษทางอากาศ
วันพุธที่ 16 มีนาคม 2565
กรมการขนส่งทางบก เชิญชวนเจ้าของรถประหยัดพลังงานสู้วิกฤตน้ํามันแพง แนะนําวิธีขับขี่ให้ประหยัดน้ํามัน ลดภาระค่าใช้จ่าย ยืดอายุการใช้งานรถยนต์ ลดมลพิษทางอากาศ
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า จากวิกฤตพลังงานที่กําลังเกิดขึ้นในหลายประเทศทั่วโลกในขณะนี้ส่งผลกระทบให้ราคาพลังงานในประเทศไทยปรับตัวขึ้นตามราคาตลาดโลกอย่างหลีกเลี่ยงไม่ได้ เพื่อรับมือกับสถานการณ์ราคาน้ํามันที่พุ่งสูงขึ้น กรมการขนส่งทางบกขอแนะนําวิธีขับขี่รถที่จะช่วยประหยัดพลังงาน ลดภาระค่าใช้จ่าย และเป็นวิธีง่าย ๆ ที่เจ้าของรถสามารถทําได้ทันที ดังนี้
1. ควรใช้ความเร็วคงที่ประมาณ 80 - 90 กิโลเมตรต่อชั่วโมง เนื่องจากช่วงความเร็วนี้ทําให้เครื่องยนต์มีประสิทธิภาพในการเผาผลาญเชื้อเพลิงได้ดีที่สุด ทั้งนี้ ควรใช้เกียร์ที่เหมาะสมเพื่อมิให้รอบเครื่องยนต์สูงเกินไป
2. ไม่ควรเบิ้ล กระชาก ลากเครื่องยนต์ เนื่องจากการเร่งเครื่อง การเหยียบคันเร่งจนมิด จะทําให้น้ํามันเชื้อเพลิงถูกฉีดเข้าห้องเผาไหม้มากยิ่งขึ้น นอกจากสิ้นเปลืองแล้ว น้ํามันเชื้อเพลิงส่วนเกินจะทําให้เกิดการเผาไหม้ที่ไม่สมบูรณ์เกิดเป็นมลพิษ หรือในกรณีเครื่องยนต์ดีเซลก็จะทําให้เกิดควันดํา เพิ่มปริมาณฝุ่น PM2.5 ในอากาศอีกด้วย ดังนั้น การค่อย ๆ เหยียบคันเร่ง ขับรถให้นิ่มนวล ใช้ความเร็วสม่ําเสมอจะช่วยประหยัดน้ํามันทันทีตั้งแต่ช่วงที่ออกตัว
3. ไม่ควรเร่งรถหรือเบรกกะทันหัน การเร่งความเร็วบ่อยครั้งและเบรกอย่างหนักเป็นการกระตุ้นให้เครื่องยนต์ทํางานหนักโดยไม่จําเป็น เพิ่มอัตราการสิ้นเปลืองน้ํามัน ทั้งยังเสี่ยงต่อการเกิดอุบัติเหตุทั้งคนขับรถและผู้ใช้รถใช้ถนนอีกด้วย ดังนั้น ผู้ขับจะต้องหมั่นคาดการณ์สภาพจราจรด้านหน้าและรอบข้างตลอดเวลาที่ขับรถ เมื่อรถข้างหน้าหยุดหรือมีสิ่งกีดขวาง ควรค่อย ๆ ชะลอความเร็วก่อนหยุด และเมื่อสภาพการจราจรด้านหน้าสะดวกจึงค่อย ๆ เร่งความเร็วรถอย่างต่อเนื่อง การขับลักษณะนี้ นอกจากจะช่วยประหยัดน้ํามันแล้ว ยังจะช่วยรักษาสภาพเครื่องยนต์ ล้อยาง และผ้าเบรกให้สึกหรอน้อยลงอีกด้วย
4. เติมลมยางตามกําหนดที่คู่มือรถแนะนํา การเติมลมยางจะช่วยลดการเผาผลาญน้ํามัน เพราะหากลมยางอ่อนเกินไปจะทําให้หน้ายางบดกับพื้นถนนและเกิดแรงต้านมากขึ้น ซึ่งจะส่งผลให้เครื่องยนต์ทํางานหนักโดยไม่จําเป็น และสิ้นเปลืองน้ํามันมากกว่าปกติ อย่างไรก็ตาม การเติมลมยางแข็งเกินไปแม้ว่าจะช่วยลดแรงต้านของยาง แต่จะทําให้การยึดเกาะถนนน้อยลง ดังนั้น จึงควรเติมลมยางตามที่คู่มือกําหนดและหมั่นตรวจเช็กลมยางด้วย
5. บรรทุกสัมภาระเท่าที่จําเป็น การบรรทุกน้ําหนักมากจะส่งผลต่อการสิ้นเปลืองน้ํามันเชื้อเพลิงของรถ ดังนั้น หากมีสัมภาระที่ไม่จําเป็นก็ควรจะนําออกจากรถซึ่งนอกจากจะทําให้สิ้นเปลืองน้ํามันน้อยลงแล้วยังทําให้รถสะอาดเรียบร้อยอีกด้วย
รองอธิบดีกรมการขนส่งทางบก กล่าวเพิ่มเติมว่า นอกจากนี้เจ้าของรถควรหมั่นตรวจเช็กสภาพรถอย่างสม่ําเสมอ ให้เป็นไปตามเกณฑ์มาตรฐานที่กฎหมายกําหนด ซึ่งสามารถตรวจเช็กรถเบื้องต้นได้ด้วยตนเอง หรือนํารถเข้าศูนย์บริการให้ช่างที่มีความชํานาญดําเนินการ โดยควรหมั่นทําความสะอาดหรือเปลี่ยนไส้กรองอากาศใหม่ เปลี่ยนน้ํามันเครื่อง กรองน้ํามันเครื่องตามระยะเวลาหรือเปลี่ยนเร็วกว่ากําหนดสําหรับรถที่ใช้งานหนัก เปลี่ยนกรองน้ํามันเชื้อเพลิงตามที่ผู้ผลิตรถกําหนด ตรวจเช็กและปรับตั้งหัวฉีดน้ํามันเชื้อเพลิงให้เป็นละอองและมีแรงดันตามที่ผู้ผลิตกําหนด ปรับตั้งปั๊มน้ํามันเชื้อเพลิงและตั้งจังหวะการฉีดเชื้อเพลิงให้ถูกต้อง เพื่อยืดเวลาการใช้งานรถยนต์ออกไปให้ยาวขึ้น ซึ่งวิธีการต่าง ๆ เหล่านี้จะช่วยลดค่าใช้จ่ายในการค่าบํารุงรักษารถและลดค่าเชื้อเพลิงให้กับเจ้าของรถได้อีกทางหนึ่ง ทั้งยังช่วยลดมลพิษทางอากาศอีกด้วย